Az MNB visszavonta az ONEY pénzügyi vállalkozás tevékenységi engedélyét

Az MNB az ONEY Magyarország Pénzügyi Szolgáltató Zrt. kérelmére visszavonta a társaság engedélyét és elrendelte annak végelszámolását. A fogyasztási hitelező pénzügyi vállalkozás teljesítő és nem fizető hiteleit már korábban egyéb piaci szereplők számára adta át.

A Magyar Nemzeti Bank (MNB) az ONEY Magyarország Pénzügyi Szolgáltató Zrt. (ONEY) kérelmére visszavonta a pénzügyi vállalkozás tevékenységi engedélyét és elrendelte annak végelszámolását. A jegybank a jogszabály alapján végelszámolónak a Pénzügyi Stabilitási és Felszámoló Nkft. (PSFN) jelölte ki, a végelszámolás kezdő időpontja 2023. szeptember 16.

Az MNB tavaly októberi engedélye nyomán az – eddig pl. nagyáruház, sportszer-forgalmazó társaság lakossági ügyfelei részére kisebb összegű fogyasztási hiteleket nyújtó – ONEY teljesítő hitelállományát a Magyar Cetelem Bank Zrt.-re, egy másik határozat alapján pedig nem teljesítő követeléseit az MKK Magyar Követeléskezelő Zrt.-re engedményezte. A hitellel rendelkező ügyfeleknek így még meglévő tartozásaikat a szerződéseikben meghatározott feltételekkel e társaságok felé kell törleszteniük.

Az ONEY mindezek nyomán az engedély visszavonása és a végelszámolás időpontjában nem rendelkezett az ügyfelekkel szembeni követelésekkel, illetve pénzügyi szolgáltatásból eredő egyéb kötelezettséggel sem.

Sajtókapcsolat:

* +36 1 428 2600
* sajto@mnb.hu

Eredeti tartalom: Magyar Nemzeti Bank

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/6275/az-mnb-visszavonta-az-oney-penzugyi-vallalkozas-tevekenysegi-engedelyet/